საინფორმაციო შეხვედრა კვლევითი პროექტების საგრანტო კონკურსზე
2014-05-07 17:41 (Asia/Dubai)
13 მაისს, 17:30 საათზე, ილიას სახელმწოფო უნივერსიტეტის G106 აუდიტორიაში (გ.წერეთლის N1) პროგრამის – ”კავკასიის შვეიცარიული აკადემიური ქსელი” – წარმომადგენლები, არჩილ აბაშიძე და თიკო ქადაგიშვილი, გამართავენ საინფორმაციო შეხვედრას პროგრამის ფარგლებში გამოცხადებულ კონკურსთან დაკავშირებით. შეხვედრა წარიმართება კითხვა-პასუხის ფორმატში და დაინტერესებულ პირებს საშუალება ექნებათ, დეტალური ინფორმაცია მიიღონ კონკურსის პირობებზე.
”კავკასიის შვეიცარიული აკადემიური ქსელის” მიერ გამოცხადებული საგრანტო კონკურსის სამეცნიერო პროექტები უნდა შეესაბამებოდეს შემდეგ თემებს:
1.სამხრეთ კავკასია და ევროპეიზაცია-ინსტიტუტები და აქტორები;
2.რა აერთიანებს საზოგადოებებს – კონსენსუსი, კონფლიქტები, ინტეგრაცია სამხრეთ კავკასიასთან.
კონკურსში მონაწილეობა შეუძლიათ საქართველოს უმაღლეს საგანმანათლებლო დაწესებულებებს და კვლევით ორგანიზაციებს, მათთან აფილირებულ მკვლევრებს. აპლიკაციის ჩაბარების ბოლო ვადაა 1-ლი ივნისი.
დეტალური ინფორმაციისათვის იხილეთ ვებ-გვერდი:

უნიკინო 16 მაისს: ”გზა შინისაკენ”
2014-05-08 17:18
პარასკევს, 16 მაისს, 18:00 საათზე, ილიას სახელმწიფო უნივერსიტეტის A 101აუდიტორიაში, ნაჩვენები იქნება ნატ ფაქსონის ფილმი “გზა შინისაკენ” (2013)
მონაწილეობენ: სტივ კარელი, ტონი კოლეტი, ელისონ ჯენი, ანნა-სოფია რობი, სემ როკუელი, მაია რუდოლფი, ლაიამ ჯეიმსი, რობ კორდრი, ამანდა პიტი, რივერ აგირი.
თარგმანი: რიმა ბერიძე

პრეზენტაცია და პოეზიის საღამო „ჰორიზონტს იქით“
2014-05-13 10:18
15 მაისს, ხუთშაბათს, 19:00 საათზე ილიას სახელმწიფო უნივერსიტეტის წიგნის მაღაზია ლიგამუსში კრებულის „ჰორიზონტს იქით“ პრეზენტაცია და პროექტის მონაწილეთა პოეზიის საღამო გაიმართება.
პროექტის შესახებ
გასულ წელს დასრულდა საქართველოს პენ-კლუბისა და ილიას სახელმწიფო უნივერსიტეტის სემიოტიკის კვლევითი ცენტრის ლიტერატურული პროექტი “საერთაშორისო მთარგმნელობითი მასტერ-კლასი პოეზიაში”, რომელშიც მონაწილეობდნენ პოეტები პოსტსაბჭოთა ქვეყნებიდან (საქართველო, უკრაინა, ბელორუსი და ლიტვა). ქართველ პოეტებს შორის იყვნენ ილიაუნის სტუდენტი-პოეტები ლაშა ჯაიანი და გიორგი შონია.
პროექტი განხორციელდა ბათუმში. 4 ქვეყნის პოეტებმა თარგმნეს ერთმანეთის პოეზია და ოთხ ენაზე გამოიცა ერთი კრებული, სახელწოდებით – “ჰორიზონტს იქით”.
პროექტი, რომლის ორგანიზატორები იყვნენ გაგა ნახუცრიშვილი, დათო რობაქიძე, ცირა ბარბაქაძე, შოთა იათაშვილი და პაატა შამუგია, განხორციელდა ფონდ “ღია საზოგადოება _ საქართველოს” ფინანსური მხარდაჭერით.
დრო: 15 მაისი, 19:00 საათი
ადგილმდებარეობა: ილიაუნის წიგნის მაღაზია ლიგამუსი
დასწრება თავისუფალია
გელოდებით

ჰარპერ ლის რომანი "ნუ მოკლავ ჯაფარას"
2014-05-13 10:24
15 მაისს, ხუთშაბათს, 18:00 საათზე, ილიაუნის წიგნის მაღაზია ლიგამუსში ლიტერატურული კლუბის მეორე შეხვედრა გაიმართება.
შეხვედრაზე ჰარპერ ლის ერთადერთ, თანამედროვე ამერიკული ლიტერატურის კლასიკად ქცეულ რომანზე „ნუ მოკლავ ჯაფარას“ ვისაუბრებთ.
შეხვედრის სტუმარი იქნება იურისტი თამარ გურჩიანი, რომელიც ისაუბრებს წიგნზე, მის ავტორზე და წიგნის გავლენაზე ამერიკის სამართლებრივ და საგანმანათლებლო სისტემაზე, ადამიანის ფუნდამენტურ უფლებებსა და რასობრივი თანასწორობის საკითხზე.
დრო: 15 მაისი, 18:00 საათი
ადგილმდებარეობა: ილიაუნის წიგნის მაღაზია ლიგამუსი
დასწრება თავისუფალია.

სტუდენტური კონფერენცია
2014-05-13 16:26
16 მაისს, 17:00 საათზე, ილიას სახელმწიფო უნივერსიტეტის G106 აუდიტორიაში, პოლონეთის ევროკავშირში გაწევრიანდებიდან 10 წლისთავთან დაკავშირებით, ილიას სახელმწიფო უნივერსიტეტის სტუდენტები გამართავენ კონფერენციას. საკონფერენციო მოხსენებების თემები უკავშირდება ევროკავშირისა და პოლონეთის ურთიერთობებს, პოლონეთისა და საქართველოს ურთიერთობებს და ა.შ.
კონფერენციაზე სიტყვით გამოვა ვარშავის ეკონომიკის სკოლის პროფესორი ეჟბიეთა კავეკა-ვირჟიკოვსკა.
ღონისძიებაზე მოწვეულია პოლონეთის ელჩი საქართველოში და ამავე საელჩოს დელეგაცია.

ექვთიმე კოჭლამაზაშვილის მოხსენება თემაზე „ეფრემ ასურის ასკეტიკონი შუა საუკუნეების ქართულ თარგმანებში“
2014-05-14 11:40
შეგახსენებთ, რომ ოთხშაბათს, 14 მაისს, 19:00 საათზე შუა საუკუნეების კვლევების პროგრამის ფარგლებში დაგეგმილ ყოველთვიურ სემინარზე ბატონი ექვთიმე კოჭლამაზაშვილი წაიკითხავს მოხსენებას თემაზე „ეფრემ ასურის ასკეტიკონი შუა საუკუნეების ქართულ თარგმანებში“.
დრო: 14 მაისი, 19:00 საათი
ადგილმდებარეობა : F415 აუდიტორია

კონფერენცია თემაზე „საქართველოს ევროპული არჩევანი და პერსპექტივები“
2014-05-15 20:52
24 მაისს, 15:00 საათზე, ილიას სახელმწიფო უნივერსიტეტის მაგისტრანტების მიერ დაფუძნებული არასამთავრობო ორგანიზაცია – „ლიბერალური ხედვების ასოციაცია“ – მართავს სტუდენტურ კონფერენციას თემაზე „საქართველოს ევროპული არჩევანი და პერსპექტივები“.
კონფერენციის ბოლოს ჟიური გამოავლენს სამ გამარჯვებულ მონაწილეს.
არასამთავრობო ორგანიზაციის მიზანია, ხელი შეუწყოს საქართველოში:

ლიბერალური ღირებულებების დამკვიდრებას;
სამოქალაქო საზოგადოების ცნობიერების ამაღლებასა და გაძლიერებას;
ადამიანის უფლებების დაცვას;
საქართველოს ინტეგრაციას ევროპულ და ევროატლანტიკურ სივრცეში.

დრო: 24 მაისი, 15:00 საათი
ადგილმდებარეობა: G 106 აუდიტორია, ილიას სახელმწიფო უნივერსიტეტი
დასწრება თავისუფალია.

შეხვედრა ვიქტორ დოლიძესთან
2014-05-16 10:07
20 მაისს, სამშაბათს, 12:00 საათზე, საქართველოს ევროპასთან ინტეგრაციის კომიტეტის თავმჯდომარე, ვიქტორ დოლიძე, ილიას სახელმწიფო უნივერსიტეტის სტუდენტებს შეხვდება და ისაუბრებს საქართველოსა და ევროკავშირის ურთიერთობაზე; ასევე – ასოცირების შესახებ შეთანხმების ხელმოწერამდე და შემდგომ არსებულ უმთავრეს გამოწვევებსა და მოლოდინებზე.
სტუდენტებს შესაძლებლობა ექნებათ ნახონ შეთანხმების განმარტებითი ვიდეო-რგოლები, რომლებიც კომიტეტის ინიციატივითა და გაეროს განვითარების პროგრამის ხელშეწყობით შეიქმნა.
დრო: 20 მაისი, 12:00 საათი
ადგილმდებარეობა: წიგნის მაღაზია ლიგამუსი, ილიას სახელმწიფო უნივერსიტეტი

ზურა კიკნაძის საჯარო ლექცია
2014-05-16 10:10
22 მაისს, ხუთშაბათს, 16:00 საათზე გაიმართება სემინარი თემაზე – ნაციონალიზმის ისტორიული პერსპექტივები: დრო, სივრცე, ტექნოლოგიები და იდენტობა მე-18 საუკუნემდე.
მომხსენებელი: ლევან ბუწაშვილი
სემინარს წარუძღვება ემერიტუს-პროფესორი ზურაბ კიკნაძე.
თემა: ნაციონალიზმი, როგორც მოდერნული პოლიტიკური და სოციალური ფენომენი
პრობლემა: შესაძლებელი იყო თუ არა ერები წარმოქმნილიყო მოდერნულ ხანამდე
დრო: 22 მაისი, 16:00 საათი
ადგილმდებარეობა: G 106 აუდიტორია, ილიას სახელმწიფო უნივერსიტეტი
დასწრება თავისუფალია

დენის რიჩის საჯარო ლექცია
2014-05-16 10:25
ილიას სახელმწიფო უნივერსიტეტის ხელოვნების სამეცნიერო-კვლევითი ინსტიტუტის მოწვევით, აშშ-ს საელჩოსა და სახელმწიფო დეპარტამენტის მხარდაჭერით, 19, 20, 21 მაისს ილიას სახელმწიფო უნივერსიტეტის სტუდენტებისთვის ლექციებს წაიკითხავს ჩიკაგოს კოლუმბიის კოლეჯის პროფესორი და Creative Enterprise Consulting-ის მმართველი დირექტორი – დენის რიჩი.
ლექციების თემა: სპონსორობა და თანხების მოზიდვა კულტურის სფეროში
ლექციების განრიგი:

19 მაისი, 19:00 საათი / ილიას სახელმწიფო უნივერსიტეტი C 204 (ჭავჭავაძის N32);
20 მაისი, 15:00 საათი / ილიას სახელმწიფო უნივერსიტეტი E-235 (ჩოლოყაშვილის 3/5)
21 მაისი, 15:00 საათი / ილიას სახელმწიფო უნივერსიტეტი E 304 ((ჩოლოყაშვილის 3/5, ვაკის პარკის წინ)

ლექციების ციკლის დასრულების შემდეგ კი, 22 მაისს, 13:00 საათზე შესაძლებლობა გექნებათ შეხვდეთ დენის რიჩს და მას დაუსვათ თქვენთვის საინტერესო შეკითხვები. შეხვედრა გაიმართება ილიაუნის წიგნის მაღაზია ლიგამუსში.
სამუშაო ენა: ინგლისური
დასწრება თავისუფალია.
მობრძანდით.

საინჟინრო ფაკულტეტის საჯარო ლექციების ციკლი
2014-05-16 11:23
ილიაუნის საინჟინრო ფაკულტეტის საზოგადოებრივ-საგანმანათლებლო პროექტი –“სამყაროს ინჟინერია“.
ილიას სახელმწიფო უნივერსიტეტის საინჟინრო ფაკულტეტი იწყებს პროექტს სახელწოდებით – “სამყაროს ინჟინერია“. პროექტის ფარგლებში ილიას სახელმწიფო უნივერსიტეტის ლექტორები ჩაატარებენ სამეცნიერო-პოპულარული ხასიათის 10 საჯარო ლექციას.
ვისთვის არის განკუთვნილი პროექტი?

საშუალო სკოლის დამამთავრებელი (X, XI, XII) კლასების მოსწავლეებისთვის;
უნივერსიტეტის საბაკალავრო საფეხურის სტუდენტებისთვის;
სალექციო კურსის თემატიკით დაინტერესებულთათვის.

ლექციებს ჩაატარებენ ილიას სახელმწიფო უნივერსიტეტის ლექტორები. ლექციების ენა იქნება სამეცნიერო, მაგრამ პოპულარული – გათვლილი მრავალფეროვან აუდიტორიაზე.

სალექციო კურსის განრიგი

თარიღი
თემა
მომხსენებელი

17/05/2014
ასტრონომია – დედამიწის მსგავსი პლანეტები
გიორგი ჯავახიშვილი

20/05/2014
”ეფლის” ისტორია
დიმიტრი გოგელია

24/05/2014
რა არის მიწისძვრა
თეა გოდოლაძე

27/05/2014
ეკო-არქიტექტურა (ისტორიული ნაწილი; თანამედროვე შენობების გარჩევა)
ია კუპატაძე

31/05/2014
კომპიუტერული უსაფრთხოება
დავით მაჭახელიძე

03/06/2014
ადამიანის ადაპტაცია გარემოსთან (არქეოლოგიური კვლევები საქართველოს მღვიმეებსა და გამოქვაბულებში)
ნიკოლოზ თუშაბრამიშვილი

07/06/2014
უცნობი ლაზერი
გოგა ვეშაპიძე

10/06/2014
ქართული სახლი
ნანა მეფარიშვილი

14/06/2014
თანამედროვე ფიზიკა თანამედროვე ტექნოლოგიებში
ივანე მურუსიძე

17/06/2014
დედამიწის წარმოშობა და ევოლუცია
ზურაბ ჯავახიშვილი

ლექციების ხანგრძლივობა: 1 საათი (ლექციის შემდეგ გათვალისწინებულია დისკუსია)
დრო: 17 მაისიდან 17 ივნისის ჩათვლით, ყოველ სამშაბათსა და შაბათს, 16:00 საათზე
ადგილმდებარეობა: A 101 აუდიტორია, ი. ჭავჭავაძის #32
დასწრება თავისუფალია.
გელოდებით!

საჯარო ლექცია - ასტრონომია - დედამიწის მსგავსი პლანეტები
2014-05-16 14:15
ილიას სახელმწიფო უნივერსიტეტის საინჟინრო ფაკულტეტი იწყებს საზოგადოებრივ-საგანმანათლებლო პროექტს „სამყაროს ინჟინერია“.
პროექტის ფარგლებში 17 მაისს, შაბათს, 16:00 საათზე გაიმართება პირველი საჯარო ლექცია „ასტრონომია – დედამიწის მსგავსი პლანეტები“. ლექციას წაიკითხავს ილიაუნის ლექტორი გიორგი ჯავახიშვილი.
ლექციის ენა იქნება სამეცნიერო, მაგრამ პოპულარული – გათვლილი მრავალფეროვან აუდიტორიაზე.
პროექტის შესახებ ინფორმაცია და პროექტის ფარგლებში დაგეგმილ სხვა ლექციებზე ინფორმაცია იხილეთ აქ.
დრო: 17 მაისი, 16:00 საათი
ადგილმდებარეობა: A 101 აუდიტორია, ილიას სახელმწიფო უნივერსიტეტი (ჭავჭავაძის #32)
დასწრება თავისუფალია

ურთიერთთანამშრომლობის მემორანდუმი
2014-05-16 17:42
20 მაისს, სამშაბათს, 15:00 საათზე, E 406 აუდიტორიაში ილიას სახელმწიფო უნივერსიტეტის ბიზნესის სკოლა და ტელეკომპანია ,,მაესტრო” გააფორმებენ ურთიერთთანამშრომლობის მემორანდუმს. თანამშრომლობის მიზანია სტუდენტთა ცოდნის პრაქტიკაში იმპლემენტაციისა და კვლევითი უნარების გაღრმავება მარკეტინგის მიმართულებით.
იხ.ფაილი მემორანდუმი>>>

საერთაშორისო კონფერენცია
2014-05-16 20:26
22-23 მაისს, ილიას სახელმწიფო უნივერსიტეტისა და ლიტერატურისა და კულტურის კვლევის ცენტრის (ბერლინი) ერთობლივი პროექტის – „საქართველოს კულტურული სემანტიკა კავკასიასა და შავ ზღვას შორის“ – ფარგლებში გაიმართება საერთაშორისო კონფერენცია, სახელწოდებით: ”სივრცე-ნაცია-იმპერია – პოლიტიკური სივრცეების კულტურული სემანტიკა”.

კონფერენციის პროგრამა იხილეთ აქ.
დასაწყისი: 22 მაისი, 10:00 საათი
ადგილმდებარეობა: A 101 აუდიტორია, ილიას სახელმწიფო უნივერსიტეტი
სამუშაო ენები: ინგლისური, გერმანული (გერმანულენოვან მოხსენებებს ახლავს ვრცელი რეზიუმე)
დასწრება თავისუფალია.

სემინარი თემაზე - საქართველოს ევროკავშირთან დაახლოება ენერგეტიკის სექტორში
2014-05-16 20:40
21 მაისს, 16:00 საათზე, ილიას სახელმწიფო უნივერსიტეტის G 106 აუდიტორიაში WEG-ისა და ილიას სახელმწიფო უნივერსიტეტის მიერ ორგანიზებული, ენერგეტიკის პოლიტიკისა და მდგრადი განვითარების სემინარების ციკლის ფარგლებში, გაიმართება მორიგი სემინარი თემაზე – საქართველოს ევროკავშირთან დაახლოება ენერგეტიკის სექტორში.
სემინარის მიზანი:
არასამთავრობო ორგანიზაციებთან, საჯარო მოხელეებთან, სპეციალისტებთან, სტუდენტებთან, მედიისა და საზოგადოების წარმომადგენლებთან ასოცირების შეთანხმებისა და ენერგეტიკული გაერთიანების წევრობის ძირითადი სავალდებულო დოკუმენტების/მოთხოვნების განხილვა, მოლაპარაკებების შესახებ ინფორმაციის მიწოდება და იმ გამოწვევების გამოვლენა, რომელთა გადალახვაც იქნება საჭირო ევროინტეგრაციის მოთხოვნების დაკმაყოფილების გზაზე; ასევე – ამ პროცესში დაინტერესებულ მხარეებს შორის საგნობრივი დიალოგისა და შინაარსობრივი განხილვის ხელშეწყობა.

განსახილველი საკითხები:
1. ასოცირების შეთანხმება და ენერგეტიკული გაერთიანება; მოლაპარაკება ენერგეტიკული გაერთიანების წევრობაზე – როგორია დღევანდელი სტატუსი.
2. რა ცვლილებებს მოითხოვს ასოცირების შეთანხმება და ენერგეტიკული გაერთიანების წევრობა ენერგეტიკის ქვესექტორებში? ელექტრობა, ნავთობი და გაზი, ენერგოეფექტურობა, განახლებადი ენერგია, გარემოს დაცვა.
3.როგორ უკავშირდება ენერგეტიკაში განსახორციელებელი ცვლილებები ქვეყნის განვითარების ინტერესებს და დღევანდელ მდგომარეობას?
4. როგორ აისახება ეს ცვლილებები მომხმარებლებზე და ენერგოსექტორის მოთამაშეებზე?
5.როგორ უნდა მოხდეს რეფორმების განხორციელება და მათი პროგრესის მონიტორინგი?
6.და სხვა.
სემინარი გაიმართება აღმოსავლეთ პარტნიორობის სამოქალაქო საზოგადოების ფორუმის ეროვნული პლატფორმის მესამე სამუშაო ჯგუფის ინიციატივით და ფონდ ”ღია საზოგადოება – საქართველოს” მხარდაჭერით.
დღის წესრიგი:
1. 16:00. სემინარის გახსნა
2.აპ სსფ ეროვნული პლატფორმა, ლაშა ტუღუში – მისალმება (5წთ)
3.WEG, მურმან მარგველაშვილი – ასოცირების შეთანხმების ენერგეტიკული საკითხები, ენერგეტიკული გაერთიანება, ენერგეტიკული გაერთიანების მოთხოვნები (ECAcquis) – მოკლე მიმოხილვა (10 წთ)
კითხვა-პასუხი 5 წთ
4.ენერგეტიკის სამინისტრო, – მოლაპარკებების მიმდინარეობა ენერგეტიკული გაერთიანების წევრობაზე, ძირითადი განსახილველი საკითხები (10 წთ)
კითხვა-პასუხი (5 წთ)
5.სემეკი, ზვიად გაჩეჩილაძე – ენერგეტიკული გაერთიანების მოთხოვნები ელექტრობის სექტორში (10 წთ)
განხილვა (10 წთ)
შესვენება 20 წთ
6.თემურ გოჩიტაშვილი – ენერგეტიკული გაერთიანების მოთხოვნები ნავთობის და გაზის სექტორში (10 წთ)
განხილვა (10 წთ)
7. ნინო ჩხობაძე – ენერგეტიკული გაერთიანების გარემოსდაცვითი მოთხოვნები (10 წთ)
განხილვა (10 წთ)
8.გიორგი აბულაშვილი – ენერგეტიკული გაერთიანების მოთხოვნები ენერგოეფექტურობის და განახლებადი ენერგიის სექტორში (10 წთ)
განხილვა (10 წთ)
სემინარის დასაწყისი: 21 მაისი, 16:00 საათი
ადგილმდებარეობა: G 106 აუდიტორია, ილიას სახელმწიფო უნივერსიტეტი
დღის წესრიგი – PDF

ფილმის - „საუბარი ჩრდილთან“ - ჩვენება
2014-05-19 19:23
20 მაისს, 18:00 საათზე G106 აუდიტორიაში, ილიას სახელმწიფო უნივერსიტეტის გ.წერეთლის აღმოსავლეთმცოდნეობის ინსტიტუტის ორგანიზებით, გაიმართება ცნობილი ირანელი კინორეჟისორის, ხოსრო სინაის ფილმის ჩვენება. 2005 წელს გადაღებული დოკუმენტური დრამა – „საუბარი ჩრდილთან“ – მეოცე საუკუნის გამოჩენილი ირანელი მწერლის, თანამედროვე სპარსული პროზის ერთ-ერთი ფუძემდებლის, სადეყ ჰედაიათის (1903-1951) ცხოვრებასა და შემოქმედებაზე გვიამბობს.
ფილმი ნაჩვენები იქნება ინგლისური სუბტიტრებით.

დასაქმების ფორუმი
2014-05-20 18:05
ილიას სახელმწიფო უნივერსიტეტი უკვე მეოთხედ მართავს დასაქმების ფორუმს სადაც მონაწილეობას იღებენ სხვადასხვა სექტორის ბიზნეს კომპანიები
2013 წლის 11 დეკემბერს გაიმართა დასაქმების ფორუმი, 22-მა ბიზნესკომპანიამ წარმოადგინა 80 ვაკანსია.
ფორუმის შედეგად დასაქმდა მრავალი სტუდენტი.
საქართველოში პირველად ბიზნესის სკოლამ გადაწყვიტა ჩაატაროს დარგობრივი დასაქმების ფორუმი ყოველთვიურად.
მაისის თვის დასაქმების ფორუმი ეძღვნება ქართულ საწარმოებსა და ნავთობკომპანიებს
ღონისძიება გაიმართება:
• 30 მაისს 15:00დან-18:00-საათამდე
• E307 აუდიტორიაში .
ფორუმის ფარგლებში მონაწილეობას მიიღებს მხოლოდ ბიზნესის ფაკულტეტის ყველა საფეხურის სტუდენტი, სტუდენტები კომპანიებს წარუდგენენ რეზიუმეებს ,მოხდება ადგილზე გასაუბრება , დაინტერესების შემთხვევაში კომპანიის წარმომაგენელი უკავშირება აპლიკანტს.
ფორუმის მიზანია:
ფორუმის მიზანია ხელი შეუწყოს ბიზნესის სკოლის ყველა საფეხურის სტუდენტთა პროფესიულ განვითარებას და კარიერულ ზრდას.

ლიტერატურული კლუბის შეხვედრა - სილვია პლათის შესახებ
2014-05-21 12:23
გზა პოეტის ცოლის სოციალური სტატუსიდან XX საუკუნის საკულტო ფიგურამდე – თავისი ხანმოკლე სიცოცხლის მანძილზე ამ გზის მხოლოდ ნაწილი განვლო პოეტმა და მწერალმა, ამავე დროს კი, ბრიტანელი პოეტის, ტედჰიუზის ცოლმა, სილვია პლათმა. მსოფლიო აღიარება კი, ისევე როგორც პულიცერის პრემია, მან მხოლოდ სიკვდილის შემდეგ მიიღო.
მისმა თვითმკვლელობამ დატოვა კითხვები:

რა არის მწერლის და პოეტის საზღაურიგულახდილობისთვის?
რატომ შეიძლება გაქრეს მწერლის დღიურები და რომანი მისი გარდაცვალების შემდეგ, თუკი ეს მწერალი ქალია?
რა აქცევს სილვია პლათის ტექსტს ისეთად, რომ მათში ყველა ქალი საკუთარ ხმასსცნობს?

22 მაისს, 19:00 საათზე, ამ და სხვა საკითხებზე ლიტერატურული კლუბის მესამე შეხვედრაზე ილიას სახელმწიფო უნივერსიტეტის პროფესორი, ფილოსოფოსი თათა ცოფურაშვილი ისაუბრებს.
გელით ყველას!

საზოგადოებრივ-საგანმანათლებლო პროექტი - „ახალი განმანათლებლობა“
2014-05-22 20:45
პარასკევს, 23 მაისს, 16:00 საათზე, წიგნის მაღაზია “ლიგამუსში” (ჭავჭავაძის გამზირი 32) ილიას სახელმწიფო უნივერსიტეტის მეცნიერებათა და ხელოვნების ფაკულტეტის საზოგადოებრივ-საგანმანათლებლო პროექტის – „ახალი განმანათლებლობა“ – ფარგლებში ასოცირებული პროფესორი ქეთევან კუპატაძე წაიკითხავს საჯარო ლექციას თემაზე – “მეტალები ისტორიულ-ქიმიურ ჭრილში:გავლენა გარემოს დაბინძურებაზე და პრობლემის გადაჭრის გზები“.
დასწრება თავისუფალია.
გელოდებით!

თბილისის თეატრები გარდამავალი ეკონომიკის პირობებში
2014-05-23 15:56
თბილისის თეატრები გარდამავალი ეკონომიკის პირობებში
თბილისის თეატრების ენციკლოპედიური მეგზური
27 მაისს, 14 საათზე, ილიას სახელმწიფო უნივერსიტეტის წიგნის მაღაზია „ლიგამუსში“ გაიმართება თანამედროვე ქართული თეატრის კვლევის ცენტრის მიერ მომზადებული კვლევისა და წიგნის „თბილისის თეატრები გარდამავალი ეკონომიკის პირობებში“ (ანალიტიკა, პრაგმატიკა, სტატისტიკა) პრეზენტაცია. გამოცემა დაფინანსებულია თბილისის მერიის კულტურული ღონისძიებების ცენტრის მიერ „თავისუფალი თატრალური პროექტების“ პროგრამის ფარგლებში.
გამოცემა წარმოადგენს მეორე ნაწილს კვლევისა „თანამედროვე ქართული თეატრი (ანალიტიკა, პრაგმატიკა, სტატისტიკა)“, რომელშიც შესულია თბილისში ფუნქციონირებადი 27 თეატრის (მათ შორის, სახელმწიფო, მუნიციპალური, კერძო თეატრები) სრული და დეტალური მონაცემები თეატრის ისტორიის, შენობის, რეპერტუარის, ტექნიკური აღჭურვის, დარბაზის, სცენის შესახებ. კრებულში იბეჭდება ექსკლუზიური საუბრები თბილისში მოღვაწე ყველა თეატრის სამხატვრო ხელმძღვანელთან და დირექტორთან.
კრებულში ქვეყნდება თბილისელი მაყურებლის სოციოლოგიური გამოკითხვის შედეგები. სულ გამოიკითხა 2200 მაყურებელი, გამოკითხვის შედეგად გამოვლინდა მაყურებლისთვის ყველაზე საყვარელი რეჟისორები და მსახიობები, რომელთა რეიტინგიც სრული სახით იბეჭდება კრებულში „თბილისის თეატრები გარდამავალი ეკონომიკის პირობებში“. ასევე თავად თეატრები რეიტინგები.
წიგნის ავტორები არიან თეატრმცოდნეები: მაკა ვასაძე და ლაშა ჩხარტიშვილი, კულტურის მენეჯერი ელენე ბაბაკიშვილი. კვლევაში ჩართულები იყვნენ ილიას სახელმწიფო უნივერსიტეტის მეცნიერებისა და ხელოვნების ფაკულტეტის სტუდენტები და დოქტორანტები, სხვადასხვა დარგის 20-მდე ექსპერტი და მეცნიერი.
კვლევა აერთიანებს ცენტრის მიერ „თავისუფალი თეატრალური პროგრამის“ ფარგლებში დაფინანსებული 80-მდე სპექტაკლის თეატრმცოდნეობით და სტატისტიკურ ანალიზს, რომლის საფუძველზე იკვეთება კრიტიკის აზრით ყველაზე წარმატებული და წარუმატებელი სპექტაკლები, კვლევას თან ერთვის რეცენზიები სპექტაკლების შესახებ, რომელიც სპეციალურად ამ კრებულისთვის დაიწერა სხვადასხვა თაობის თეატრმოცდნეების მიერ.
კრებულის გამომცემელია ილიას სახელმწიფო უნივერსიტეტის თანამედროვე ქართული თეატრის კვლევის ცენტრი.
დაწვრილებითი ინფორმაციისთვის დაუკავშირდით:
მერიის კულტურული ღონისძიებების ცენტრს / ნეკა სებისკვერაძე/
ილიას უნივერსიტეტის თანამედროვე ქართული თეატრის კვლევის ცენტრს /ლაშა ჩხარტიშვილი/

კონსტანტინეპოლის დაცემის დღე
2014-05-24 15:36
30 მაისს, 18:00 საათზე, ილიას სახელმწიფო უნივერსიტეტის წიგნის მაღაზია „ლიგამუსში”, უნივერსიტეტის ისტორიკოსთა კლუბის ორგანიზებით, გაიმართება ღონისძიება – კონსტანტინეპოლის დაცემის დღე (29 მაისი, 1453).
ღონისძიების ფარგლებში, ილიას სახელმწიფო უნივერსიტეტის ასოცირებული პროფესორი, ეკა ჭყოიძე, წაიკითხავს მოხსენებას თემაზე – „კონსტანტინეპოლის როლი შუა საუკუნეებში“. ნაჩვენები იქნება დოკუმენტური ფილმი.
დრო: 30 მაისი, 18:00 საათი
ადგილმდებარეობა: წიგნის მაღაზია „ლიგამუსი“, ილიას სახელმწიფო უნივერსიტეტი

ბიზნესინკუბატორის მეორე ეტაპის პრეზენტაცია
2014-05-24 22:25
30 მაისს, 12:00 საათზე, ილიას სახელმწიფო უნივერსიტეტის ბიზნესის სკოლა E 406 აუდიტორიაში გამართავს ბიზნესინკუბატორის მეორე ეტაპის პრეზენტაციას.
პროექტის შესახებ
ინოვაციური იდეების ოპტიმიზაციისათვის ილიას სახელმწიფო უნივერსიტეტის ბიზნესის სკოლის ბაზაზე შეიქმნა „ბიზნესინკუბატორი“ – სივრცე, სადაც სტუდენტები განახორციელებენ ინოვაციურ “სტარტაპ” პროექტებს. ბიზნესინკუბატორი გულისხმობს სტუდენტების მიერ შემუშავებული ინოვაციური პროექტების დაფინანსებასა და კომერციალიზაციას.
ბიზნესინკუბატორის მეორე ეტაპს უხელმძღვანელებს სპრინგ არბორის უნივერსიტეტის (მიჩიგანი, აშშ) პროფესორი, ჯორჯ გრიფინი, ხოლო ჯგუფების ხელმძღვანელები იქნებიან როგორც ილიას უნივერსიტეტის ბიზნესის სკოლის, ასევე ევროპისა და აშშ-ის უნივერსიტეტების მოწვეული პროფესორები.
დრო: 30 მაისი, 12:00 საათი
ადგილმდებარეობა: E 406 აუდიტორია, ილიას სახელმწიფო უნივერსიტეტი

ნიდერლანდების სამეფოს ელჩის ვიზიტი
2014-05-24 22:36
28 მაისს, ოთხშაბათს, 16:00 საათზე, A 101 აუდიტორიაში, ნიდერლანდების სამეფოს ელჩი საქართველოში, ბატონი ჰანს ჰორბახი, ილიას სახელმწიფო უნივერსიტეტის სტუდენტებსა და აკადემიურ პერსონალს შეხვდება. შეხვედრის მიზანია ილიას სახელმწიფო უნივერსიტეტში ნიდერლანდური ენისა და კულტურის ცენტრის საქმიანობასა და ნიდერლანდების სასტიპენდიო პროგრამებზე ინფორმაციის მიწოდება.
დასწრება თავისუფალია.
დრო: 28 მაისი, 16:00 საათი
ადგილმდებარეობა: A 101 აუდიტორია, ილიას სახელმწიფო უნივერსიტეტი

რომანი, სახელწოდებით - "კაფკა პლაჟზე"
2014-05-25 17:48
29 მაისს, ხუთშაბათს, 19:00 საათზე, ილიას სახელმწიფო უნივერსიტეტის ლიტერატურული კლუბი თბილისის წიგნის XVI საერთაშორისო ფესტივალის ფარგლებში ჰარუკი მურაკამის რომანის პრეზენტაციაზე გიწვევთ. რომანი, სახელწოდებით – “კაფკა პლაჟზე” სულ ახლახან გამოსცა ”ბაკურ სულაკაურის გამომცემლობამ”. წიგნისა და ავტორის შესახებ ისაუბრებენ გამომცემელი ბაკურ სულაკაური, მთარგმნელი თამუნა სუბელიანი და დიპლომატი ირაკლი ბაკურიძე.
გელით ყველას!

მეწარმეობის აღმოცენება და განვითარება საქართველოში
2014-05-25 17:55
29 მაისს, 13:00 საათზე, ილიას სახელმწიფო უნივერსიტეტში გაიმართება პროექტის -„მეწარმეობის აღმოცენება და განვითარება საქართველოში“ – შედეგების პრეზენტაცია.
პროექტი ფინანსდება პროგრამა „კავკასიის შვეიცარიული აკადემიური ქსელის“ მიერ და მისი მიზანია საქართველოში მეწარმეობის დანერგვისა და განვითარების პროცესის შესწავლა ლონგიტუდური კვლევის საფუძველზე.
პროექტის ფარგლებში, 6 თვეში ერთხელ ტარდება კვლევები საქართველოს სამ სხვადასხვა რეგიონში (აჭარა, კახეთი, თბილისი). ინტერვიუების (350 თვითდასაქმებულთან და 250 მცირე და მიკროფირმის წარმომადგენლებთან) პირველი რაუნდი ჩატარდა 2013 წლის აგვისტოში, მეორე კი – 2013 წლის თებერვალში.
პრეზენტაცია მიზნად ისახავს ქართული კერძო სექტორის სტრუქტურისა და მეწარმეობის არსის მოკლე მიმოხილვას და ახსნას, თუ რატომ არის ეს კვლევა მნიშვნელოვანი.
პრეზენტაციაზე მოხსენებით გამოვლენ:
• პოლ დემბინსკი (ფრაიბურგის უნივერსიტეტი)
• ფილიპ რუდა (ფრაიბურგის უნივერსიტეტი)
• ირინა გურული (ეკონომიკური პოლიტიკის კვლევის ცენტრი)
დრო: 29 მაისი, 13:00-16:00 საათი
ადგილმდებარეობა: A 101 აუდიტორია, ილიას სახელმწიფო უნივერსიტეტი
დასწრება თავისუფალია.

კონფერენცია ფრანგი ფსიქოანალიტიკოსების მონაწილეობით
2014-05-25 18:00
28-29 მაისს ილიას სახელმწიფო უნივერსიტეტში, საქართველოში საფრანგეთის საელჩოს მხარდაჭერით, გაიმართება კონფერენცია, სემინარები და კლინიკური სუპერვიზიები ფრანგი ფსიქოანალიტიკოსების მონაწილეობით. ღონისძიების ორგანიზატორია ასოციაციები – „ქართული ფსიქოანალიტიკური სივრცე“ და „მწვანე სახლი“.
28 მაისი, 18:00 საათი, A 101 აუდიტორია
29 მაისი, 17:00 საათი, G 106 აუდიტორია
დასწრება თავისუფალია.
• კონფერენციის პროგრამა იხილეთ აქ.

სტუდენტური კონფერენცია „ კონფლიქტი და მედია“
2014-05-27 12:00
28 მაისს ილიას სახელმწიფო უნივერსიტეტი უმასპინძლებს სტუდენტურ კონფერენციას „კონფლიქტი და მედია“
კონფერენცია წარმოადგენს ევროკავშირის მიერ დაფინანსებული პროექტის – „Journalist training and networking“ ნაწილს – „Media Neighbourhood” (მედია სამეზობლო პროგრამის ფარგლებში“), რომელიც ჟურნალისტიკის მიმართულების სტუდენტებისთვის არის განკუთვნილი. კონფერენციის თემაა: მედია და კონფლიქტი. მომხსენებლები იქნებიან ექსპერტების სამოქალაქო საზოგადოებრივი ორგანიზაციის წევრები, ილიას სახელმწიფო უნივერსიტეტის პროფესორები და ჟურნალისტები.
კონფერენციის მონაწილეების გამოსვლები და დისკუსიები აღნიშნული თემის სხვადასხვა მიმართულებას შეეხება, კერძოდ: მედიის როლს კონფლიქტების გაშუქებისას, სამხრეთ კავკასიის ბალკანიზაციას, „მშვიდობის ჟურნალისტიკის“ გავლენას და ა. შ.
კონფერენციაში ასევე მონაწილეობს და საქართველოში ევროკავშირის სადამკვირვებლო მისიასთან ერთად მათ ჟურნალისტურ ჯილდოს წარადგენს ევროკავშირის დელეგაცია.
კონფერენციის ორგანიზატორია და ევროკავშირის მიერ დაფინანსებულ მედია სამეზობლო პროექტს ახორციელებს AFP Foundation (აჟანს ფრანს პრესი), როგორც კონსორციუმის ნაწილი, რომელსაც BBC Media Action ხელმძღვანელობს.
ადგილმდებარეობა :G 106 – ში, 11:00 საათზე.
იხილეთ კონფერენციის პროგრამა>>>

საზოგადოებრივ-საგანმანათლებლო პროექტი - „ახალი განმანათლებლობა“
2014-05-27 14:24
30 მაისს, 16:00 საათზე, A 101 აუდიტორიაში ილიას სახელმწიფო უნივერსიტეტის მეცნიერებათა და ხელოვნების ფაკულტეტის საზოგადოებრივ-საგანმანათლებლო პროექტის – „ახალი განმანათლებლობა“ – ფარგლებში სრული პროფესორი ლევან ცაგარელი წაიკითხავს საჯარო ლექციას თემაზე – “ლიტერატურული ნაწარმოები, როგორც სამყაროს გააზრების საშუალება“.
დასწრება თავისუფალია.

EBSCO - მულტიდისციპლინარული სამეცნიერო ბაზა, მოხმარების ინსტრუქციები და ძირითადი უპირატესობები
2014-05-27 18:20
ოთხშაბათს, 28 მაისს, 16:00 საათზე, წიგნის მაღაზია „ლიგამუსში“ ილიას სახელმწიფო უნივერსიტეტის ბიბლიოთეკა გიწვევთ პრეზენტაციაზე: „EBSCO – მულტიდისციპლინარული სამეცნიერო ბაზა, მოხმარების ინსტრუქციები და ძირითადი უპირატესობები“.
პრეზენტაციას გაუძღვებიან EBSCO-ს რეგიონალური წარმომადგენლები, ბატონები ანდრეი საკალოუ და რეიკო რაიე.
აქვე გაცნობებთ, რომ უკვე შეგიძლიათ ისარგებლოთ EBSCO-ს ორი მნიშვნელოვანი ქვებაზით: Humanities Source და Political Science Complete.

Humanities Source – მოიცავს 1480 დასახელების ჟურნალს და სამეცნიერო სტატიების სრულ ვერსიებს 1900 წლიდან დღემდე; აერთიანებს შემდეგ მიმართულებებს: არქეოლოგია, ხელოვნება, კომუნიკაცია, ფოლკლორი, კლასიკური ფილოლოგია, ისტორია, ჟურნალისტიკა, ლინგვისტიკა, ლიტერატურა, მუსიკა, ფილოსოფია, რელიგია, თეოლოგია და სხვ. აქვე შეგახსენებთ, რომ ეს ბაზა მოიცავს ილიას სახელმწიფო უნივერსიტეტის სამეცნიერო რეფერირებად ჟურნალს – „კადმოსი“.
Political Science Complete – მოიცავს 3119 დასახელების ჟურნალს, 340-ზე მეტ მონოგრაფიასა და საკონფერენციო მასალების 38 ათასზე მეტ სრულ ტექსტს; აერთიანებს შემდეგ მიმართულებებს: პოლიტოლოგია, საერთაშორისო ურთიერთობები, საჯარო ადმინისტრირება, პოლიტიკური ფილოსოფია, პოლიტიკური ეთიკა და სხვ. აღნიშნულ ელბაზაში ხელმისაწვდომია როგორც სტატიების ინდექსირებული და აბსტრაქტირებული სიები, ასევე სრული ტექსტები. შეგახსენებთ, რომ ამ ბაზაში შესულია ილიას სახელმწიფო უნივერსიტეტის სამეცნიერო რეფერირებადი ჟურნალი – „Identity Studies”.

ილიას სახელმწიფო უნივერსიტეტი ერთადერთია საქართველოში, რომლის ერთდროულად ორი სამეცნიერო ჟურნალი ინდექსირებულია EBSCO-ს მონაცემთა ბაზებში.
ელექტრონულ ბაზაზე წვდომისათვის მიჰყევით ბმულს http://library.iliauni.edu.ge/2011-05-11-12-30-04.html და ჩამონათვალში მოძებნეთ EBSCO. შეგახსენებთ, რომ წვდომა შესაძლებელია როგორც უნივერსიტეტის ტერიტორიიდან, ასევე მის მიღმა.
გამოიყენეთ ბიბლიოთეკის ელექტრონული რესურსები მაღალი ხარისხის წარმატებული კვლევების ჩასატარებლად.
EBSCO-ს მონაცემთა ბაზები მოიცავს მეცნიერების თითქმის ყველა დარგს და მომხმარებელს სთავაზობს სხვადასხვა რესურსის (სტატიები, ელწიგნები, ანგარიშები, საკონფერენციო მასალები, სამთავრობო დოკუმენტები, გაზეთები) ინდექსირებულ და სრულ ვერსიებს.
გთხოვთ, მობრძანდეთ.

მეოცე საუკუნის სკულპტურების ნარატივი საქართველოში
2014-05-28 12:45
3 ივნისს, 19:00 საათზე, წიგნის მაღაზია ”ლიგამუსში” პროექტ ”დოქტორანტთა ფორუმის” ფარგლებში მორიგი საჯარო პრეზენტაცია გაიმართება. მომხსენებელია სოციალურ და ჰუმანიტარულ მეცნიერებათა და ხელოვნების ინტერდისციპლინური სადოქტორო პროგრამის დოქტორანტი, ელენე კეკელია. მოხსენების თემაა ”მეოცე საუკუნის სკულპტურების ნარატივი საქართველოში”.
აღნიშნული კვლევის მიზანია მეოცე საუკუნის სოციეტალური ნარატივების იდენტიფიკაცია და სიცოცხლისუნარიანობის ანალიზი უკვე თანამედროვე საქართველოში. სწორედ ამ ნარატივების იდენტიფიკაციის მიზნით ხდება საჯარო მონუმენტების, როგორც მეხსიერების ადგილების, შესწავლა. საკვლევი პერიოდი მეტწილად საბჭოთა ოკუპაციას მოიცავს და კოლექტიურ მეხსიერებათა კვლევის ჭრილშია განხილული.
დასწრება თავისუფალია.
